Sturla Berg-Johansen: - Jeg har det bedre nå
- Jeg har TV, men jeg har ingen kanaler å se på, sier han til VG. Sturla Berg-Johansen er allerede godt i gang med sesong tre av gameshowet «Pengene på bordet». Samtidig går både første og andre sesong i reprise, ofte på samme dag. - Jeg trives godt med deltakerne i denne serien, de gir så mye av seg selv. Dermed kommer jeg litt i bakgrunnen, og det trives jeg godt med. Jeg tror mange programledere ville hatt godt av å spille annenfiolin iblant, sier Sturla Berg-Johansen. Han har vært en flittig benyttet programleder i TV 2 og ble av VGs TV-anmelder i forbindelse med «Smartere enn en 5.-klassing» kalt for «TV 2-poteten». - Mon tro om det var positivt ment, undrer Sturla. På hans programleder-CV finnes en rekke store produksjoner som f.eks. «Deal or No Deal» og «Norske Talenter».- Jeg tror nok det var viktigere for meg å være på TV før enn det er nå. Jeg ble også litt avhengig av inntektene fra TV-jobbene. Men det har forandret seg, og jeg tror det har med alderen å gjøre, sier Sturla. TV-jobbingen for denne høsten har han allerede gjort unna. Innspillingen til sesongens «Pengene på bordet» var ferdig før sommeren.- Før hadde jeg to årskontrakter med TV 2, nå tegner jeg bare kontrakter for ett år av gangen. Jeg har også signalisert at jeg ønsker andre oppgaver enn rene avviklingsjobber, som jo «Pengene på bordet» er, fortsetter Berg-Johansen. Samtidig legger han ikke skjul på at med en stor og krevende rolle i familiemusikalen «Annie», som skal gå på Folketeateret i hele høst, passer det godt med et program som «Pengene på bordet». - Det var en periode jeg hadde både direktesendinger av «Norske Talenter» og eget show på Chat Noir samtidig. Det ble i meste laget. Jeg skal ærlig innrømme at jeg ble skikkelig lei av Sturla på et tidspunkt.Han synes han har fått sin dose av medieomtale og har de siste årene, ikke minst etter at han kom ut av skapet og overrasket publikum på Chat Noir midt under en forestilling med å si at han er homofil, holdt en mye lavere medieprofil. - Jeg har det mye bedre nå, uavhengig av om jeg er singel eller ikke, sier en hemmelighetsfull Sturla. Han elsker å jobbe og gleder seg til en hektisk høst på teateret.
I løpet av en dag kan han legge «Pengene på bordet» i nesten tre timer på TV 2. Men Sturla Berg-Johansen ser aldri på TV selv.